Proračun Grada Petrinje u 2020.godini planiran je u visini od 420,2 milijuna kuna, što je povećanje od 34,5 milijuna kuna u odnosu na prošlogodišnji.

Od ukupnog iznosa, 305,9 milijuna kuna odnosi se na razvojne programe koje Grad Petrinja planira provesti tijekom 2020. godine. Petrinjski gradonačelnik Darinko Dumbović je istaknuo kako je Proračun Grada Petrinje za 2020.godinu europski Proračun.

„Proračun je sada dignut na 420 milijuna kuna. Svi nadolazeći projekti daju mi jednu vrstu optimizma i možemo biti zadovoljni. Kroz komunalnu, gospodarsku, socijalnu i društvenu infrastrukturu radimo nadgradnju standarda građana Petrinje. Danas je Petrinja sigurno najveće gradilište u ovom dijelu Hrvatske, jer povlačimo velika sredstva iz EU fondova i to nam nitko ne može uzeti“, rekao je Dumbović te dodaje kako će 2020.godina za Petrinju biti godina realiziranih projekata.

Iz gradske uprave su istaknuli na čemu će se sve raditi u „najvećem gradilištu“ u ovom dijelu zemlje.

Tako će se raditi i na dvije tržnice, na tržnici na Trgu Petra Preradovića izvršit će se rekonstrukcija vrijedna 17 milijuna kuna, a izgradit će se i Zelena tržnica u vrijednosti od 4,2 milijuna kuna. Njezinom gradnjom planiraju stvoriti atraktivan prostor sa sadržajem za ciljane skupine, ali i sve ostale građane Petrinje.

Projektom Grad na Kupi, za koji je u proračunu osigurano gotovo 64,5 milijuna kuna, revitalizirat će se područje uz rijeku Kupu i Petrinjčicu. U sklopu projekta rekonstruirat će se perivoj Strossmayerovog šetališta, pješački most na Petrinjčici, stari cestovni most na Petrinjčici, Ulica Ivana Gundulića, Šetalište Kajetana Knežića, Ulica Antuna Mihanovića, a u zgradi Munjari otvorit će se Interpretacijski centar.

Uz rijeku Petrinjčicu planira se ulaganje u Sportsko-rekreacijsku zonu u iznosu od 17,7 milijuna kuna. Sportsko igralište Gavrilović trebalo bi se obnoviti, izgradit će se multifunkcionalno igralište kod nasipa Petrinjčice, a uredit će se i sportsko-rekreacijska zona Mladost kod pomoćnog igrališta.

Razvojna agencija PETRA provodi projekt Poduzetničko-društvenog centra za što je u proračunu spremno 646,3 tisuća kuna. Za usluge tog centra izdvojeno je još 728,3 tisuća kuna.Cilj projekta je razvojnim projektima stvoriti inkluzivnu infrastrukturu i vizualno atraktivni identitet gradskog područja, kao i stvoriti poticajno okruženje te osigurati razvoj malog i srednjeg poduzetništva na području Petrinje. Specifični cilj ovog projekta je unaprijediti prostorne, tehničke i organizacijske kapacitete za razvoj malog i srednjeg poduzetništva na području Petrinje. Ta agencija provest će i još jedan projekt, a to je uspostava Centra za razvoj poduzetništva vrijednog 497.152,00 kune.

U Češkom selu u ožujku se očekuje dovršetak gradnje dječjeg vrtića, a završit će se svlačionica i igralište. Uz Osnovnu školu Mate Lovraka u tijeku je gradnja nove sportske dvorane.

Bespovratnim sredstvima na području ekološke mreže NATURA 2000 u Prnjavoru Čuntićkom izgradit će se „Ekološki centar – Vrata Zrinske gore“ vrijedan 8,3 milijuna kuna. Adaptirat će se nekadašnji Dječji istraživalački centar za kojeg će se nabaviti oprema, a edukativnim aktivnostima proširit će se znanja o zaštiti i očuvanju ekološke mreže.

Za održavanje komunalne infrastrukture spremno je 22.247.500,00 kuna. Na komunalije odlazi 6,8 milijuna kuna za komunalije, za održavanje odvoda 4,3 milijuna kuna, a za održavanje nerazvrstanih i gradskih cesta 6.2 milijuna kuna. Za izgradnju komunalne infrastrukture određeno je 85.361.800,00 kuna.

Iduće godine napokon bi se trebalo krenuti s projektom izgradnje gradskog bazena nakon što su osigurana sredstva za izradu projektne dokumentacije.

Osim tih „vidljivih“ fizičkih projekata, Grad će za svako prvorođeno dijete izdvojiti 3 tisuće kuna, a za svako treće i sljedeće dijete dodatnih 2.000,00 kuna. Za tu mjeru osigurano je 600 tisuća kuna. Što se tiče studentskih stipendija, za njih je osigurano 440 tisuća kuna, a iz Grada ističu da su sve ovogodišnje prijave za stipendije i uvažene. (P.B.)